
DRAGI PĂRINŢI,

CĂRTICICA DE SEARĂ „NOROCEL” ESTE O CULEGERE DE POVESTIOARE PENTRU COPIII DUMNEAVOASTRĂ. ÎNAINTE DE CULCARE SAU ÎNTR-UN MOMENT DE LINIŞTE ŞI RELAXARE, CITIŢI-I COPILULUI CÂTE UNA DINTRE ELE. PE LÂNGĂ FAPTUL CĂ PERSONAJELE SUNT ANIMĂLUŢE DE PLUŞ, ATÂT DE ÎNDRĂGITE DE COPII, FIECARE POVESTIOARĂ CONŢINE ELEMENTE DE BUNĂ PURTARE ŞI RESPECT FAŢĂ DE ALŢII, DE PREVENIRE A COMPORTAMENTULUI PRE-DELICVENT LA COPII ŞI A VICTIMIZĂRII ACESTORA, CĂCI COPIII NOŞTRI SUNT VIITORUL NOSTRU, UNIC ŞI IREPETABIL.

DUPĂ LECTURAREA FIECĂREI POVESTIOARE, COPILUL VA ŞTI CUM SĂ FIE BUN, ASCULTĂTOR ŞI RESPECTUOS FAŢĂ DE CEI DIN JUR ŞI FAŢĂ DE NORMELE UNEI SOCIETĂŢI CIVILIZATE. CULTIVAŢI-I ACESTE CALITĂŢI UMANE, PARCURGÂND ACEASTĂ CARTE ŞI NU EZITAŢI SĂ FOLOSIŢI EXEMPLELE METAFORIC EXPUSE AICI ÎN EDUCAŢIA LUI PENTRU CA VIITORUL NOSTRU AL TUTUROR SĂ ÎNSEMNE OAMENI INTEGRI, DE CALITATE, CRESCUŢI ÎN SPIRITUL UNEI LUMI MODERNE ŞI AL LEGALITĂŢII, IAR NOI, PĂRINŢII, SĂ ÎNVĂŢĂM SĂ FIM MAI BUNI.

CU MULŢUMIRI,

         AUTOAREA

NOROCEL ŞI ALEX „DEMOLATORUL”

Norocel s-a născut într-o zi de vară fierbinte cu soare zâmbitor, într-un magazin cu jucării de toate felurile, în mii de culori şi pufoase, în care, părinţi şi copii, intrau cu drag pentru că totul era viu şi culorile îţi luau ochii.

S-a născut pe un raft ticsit cu maimuţe de pluş cu codiţa răsucită, pisicuţe albe şi gri şi maro, cu blana pufoasă şi moale ca frişca pe tort, ursuleţi de toate culorile şi mărimile, chiar şi ursuline cu rochiţă şi pălăriuţă roz. O mulţime nesfârşită de animăluţe de pluş vioaie, vorbăreţe şi foarte prietenoase.

Norocel era singurul căţel mare, de un galben curat, cu un năsuc negru obraznic, ochişori negri ca tăciunele care scânteiau de isteţime şi în care focul bucuriei ardea nepotolit, cu urechi mari, clăpăuge. Era un căţeluş hazliu şi îi plăcea să stea lungit pe burtă, sprijinindu-şi căpşorul pe lăbuţele din faţă. Uneori, urechile îi cădeau peste faţă şi trebuia să strănute o dată tare, ca să-i iasă din ochi. 

Aşa cum stătea, putea vedea tot ce se întâmpla în magazin: copiii care intrau voioşi, apoi alergau de la raft la raft, făcând salturi printre pinguinii uriaşi aşezaţi pe jos, ciupind nasul roşu al clovnilor care păzeau intrarea cu seriozitate şi neclintiţi. Îi plăceau tropăiturile lor şi ciripitul vocilor mici care se minunau la fiecare jucărie nouă pe care o descopereau.

„Uite, tata, au adus pinguini! Ce mari sunt?!”, „Uite, mama, ursuleţul ăsta-l vreau! E aşa de pufos, cu blăniţa moale şi are şi fundiţă de gât... şi auzi? Dacă o apeşi pe burtică, mormăie!”

Câtă viaţă, câtă bucurie în iureşul de picioruşe, pantofiori, săndăluţe cu volănaşe, feţişoare îmbujorate şi... ha, ha, ha (Norocel râse încetişor)... părinţi îngrijoraţi că odraslele lor vor dori să cumpere tot magazinul!

Nimic nu părea să perturbe liniştea şi bunăstarea acestui colţ de paradis. Până într-o zi... când...

Uşa de la intrare se trânti cu zgomot şi intră ţanţoş, ca un păun, cu părul vâlvoi şi hainele murdare de praf, un băiat. Şoriceii au chiţcăit speriaţi şi s-au ascuns într-un colţ întunecat, ursuleţii s-au burzuluit, maimuţicile au început să se agite şi să sară de pe un raft pe altul neliniştite, purcica Piggy să-şi şteargă lacrimile de şorţuleţ şi să ofteze adânc. Toată lumea simţea dezastrul. Alex, Norocel află cum îl chema, era vestit în cartier pentru purtarea lui urâtă şi pentru necazurile pe care le făcea părinţilor şi proprietarilor de magazine. Era poreclit „Demolatorul”. Nu avea mai mult de 8 ani dar era o belea de copil. Nu asculta de nimeni, vorbea urât şi îi plăcea să rupă gâtul animăluţelor de pluş.

Magazinul era în fierbere. Cine va fi victima? Pe cine a pus ochii Alex de data asta?! Toate animăluţele tremurau de frică. Domnul Nicu, proprietarul magazinului, i-a spus lui Alex că dacă mai vine în magazin, va chema poliţia, dar acestuia nici că-i păsa. Au mai chemat poliţia, dar a trebuit să-i dea drumul. De, era minor. Nici părinţii nu mai ştiau ce să-i facă. La şcoală... hm... era mai mult absent.

Norocel îl privea de pe raftul lui cu mânie dar şi cu milă. Ce singur trebuie că se simţea, dacă era aşa de rău! Nici un copil nu se naşte rău. Are o problemă. Alex sigur avea o problemă. Şi nu ştia cum să spună ori să ceară ajutor. Îl vedea umblând ţanţoş, cu sprâncenele împreunate şi fruntea încruntată, căutând un raft de răsturnat, jucării de stricat. Norocel îşi ridică faţa de pe lăbuţe şi în ochi i se putu citi hotărârea. „Azi nu vei strica nimic!”, spuneau ochii scânteietori şi codiţa ridicată care se zbătea neliniştită şi gata de atac. Mârâi puţin, apoi se răzgândi. Îşi dădu drumul încet în jos şi se aşeză în faţa lui Alex în două lăbuţe, cu privirea inocentă îndreptată în ochii acestuia şi limbuţa roşie scoasă – făcea sluj.

Ursulinele în fustiţe roz îşi acoperiră faţa. Îl şi vedeau pe Norocel cu gâtul rupt sau cu blăniţa sfârtecată. Vai, cât curaj, câtă nesăbuinţă!!! „Norocel! Norocel! Pleacă de acolo!!!”, ţipară disperate ursulinele şi purceluşii de pe raftul doi grohăiră a neputinţă.

„Nu-l las să strice nimic!”, gândi Norocel în timp ce-l privea în continuare în ochi pe Alex. 

Acesta se încruntă la potaia din faţa lui şi-i spuse pe un ton răutăcios: ”Ce vrei, măi, potaie spălăcită?! Pleacă, că de nu, îţi trag una de zbori, auzi??!!”

Norocel rămase locului. Ochii îi luceau ca două stele, gura se deschise într-un zâmbet, lăbuţele din faţă continuau să facă sluj, codiţa se agita a prietenie. Nu se clinti nici când Alex ridică piciorul să-l lovească. Stătea acolo şi dădea prietenos din codiţă. Pinguinii se uitau îngroziţi la piciorul lui Alex, la faţa lui Norocel şi înghiţeau în sec. „Vai, vai, săracu’! Acum îi va fi sfârşitul!”, se văitau în gând şi nu îndrăzneau să respire... Alex lovi cu furie şi Norocel zbură cât colo. Îi venea să plângă de durere dar hotărî că nu va ceda. Nu de data asta! Se întoarse în acelaşi loc, dând din codiţă şi cu ochii sclipind îl fixă pe Alex în ochi.

Spre surpriza tuturor, acesta nu mai lovi ci se aplecă spre Norocel. Îl atinse uşor pe blăniţa pufoasă şi moale şi-i spuse: „Ce vrei, măi, cuţu?”, zise cu o voce mai blajină. „Nu ţi-e frică de mine? Nu vezi că sunt rău?!” Apoi râse zgomotos, dar râsul nu răsună cristalin, ca un râs de bucurie, mai mult cu amărăciune pentru felul în care ştia că era privit de lume.

Norocel se ridică mai sus în două lăbuţe şi-l linse pe obraz. Alex a tresărit şi s-a şters dar zâmbetul a devenit larg şi prietenos. Nici fruntea nu mai era încruntată, nici ochii nu mai săgetau ca înainte, ci conţineau un fel de ruşine pentru răutatea cu care-l tratase. Puse o mână pe capul lui Norocel din nou şi spuse: ”Eşti un cuţu drăguţ! Îmi pare rău că te-am lovit. Nu te teme. Azi nu stric nimic.” Apoi adăugă, cu o voce joasă ca o rugăminte: ”Vrei să ne jucăm?”

Norocel privi în sus la tovarăşii lui cu lacrimi de bucurie în ochi. Alex s-a făcut cuminte. „Cum?” - au întrebat maimuţele curioase. „Vedeţi voi”, - povesti Norocel – „Alex nu este decât un băieţel care are nevoie de dragoste şi prietenie ca să nu fie rău. El era rău pentru că nu ştia să fie bun. Credea că dacă e rău, va fi băgat în seamă. Dar era doar dispreţuit de toţi. Eu i-am arătat prietenie, atât.”

Alex şi Norocel s-au jucat toată după masa. Alex a râs mult şi l-a îmbrăţişat pe Norocel, şoptindu-i la ureche „Mulţumesc”. Norocel era foarte fericit. Au şi povestit multe. La un moment dat, Alex l-a întrebat:

„De ce am fost eu aşa de rău, Norocel? Mereu voiam să vă rup rafturile şi să vă chinuiesc.”

„Tu nu ştiai cât de rău ne faci. Credeai că suntem doar nişte obiecte, fără suflet şi că nu ne doare. Dar ai văzut că şi noi suntem ca tine, doar sub altă formă.”

„Acum înţeleg că sunteţi prietenii mei.”

„Şi ai mai învăţat că nu este voie să rupi rafturile domnului Nicu pentru că, chiar dacă poliţia nu te poate reţine pentru că eşti minor, tu îi provoci domnului Nicu, un om tare de treabă, o suferinţă. Pe el îl doare că îi strici munca de ani de zile. Ştii că este o faptă rea. Se numeşte distrugere.”

„Acum ştiu, dacă mi-ai explicat. Şi mi-e ruşine pentru tot răul pe care l-am făcut. Cum pot să repar?”

Norocel se gândi. Apoi îi spuse foarte serios: „Trebuie să faci ceva ca să-l ajuţi pe domnul Nicu. Tu până acum ai stricat rafturile pe care el s-a chinuit să le facă pentru noi. Ce crezi că ai putea să faci ca să-l ajuţi?”

Ochii lui Alex sclipiră. Se gândi adânc la tot ce povestiseră ei toată după amiaza despre fapte bune şi rele, despre cum părinţii şi alţi oameni mari suferă dacă copiii fac fapte rele, că părinţii pot fi amendaţi pentru faptele rele ale copiilor lor şi alte multe lucruri. Despre cum domnul Nicu suferea pentru că Alex era rău. Apoi, zise cu hotărâre:

„Ştiu! Pot să-l ajut să facă rafturi noi şi să le aşeze!”

„Bravo! Însă asta după şcoală! Trebuie să mergi la şcoală să înveţi în fiecare zi, apoi, în timpul liber şi sâmbătă, poţi să-l ajuţi pe domnul Nicu cu rafturile. Ok?”

„Da, da. Promit să merg la şcoală în fiecare zi şi să învăţ. Dacă sunt cuminte de acum încolo, vei rămâne prietenul meu?”

„Voi rămâne prietenul tău mereu, dar nu pentru că acum eşti cuminte. Prietenia nu există în funcţie de cuminţenie. Dar, ca să păstrezi prietenia şi să nu faci fapte rele care îi fac pe alţii să sufere, trebuie să fii bun. Aşa vei fi respectat şi iubit de toată lumea.”

„Aşa voi face. De azi înainte sunt un şcolar bun, un copil ascultător şi prietenul vostru.”

MIRUNA

Era dis-de-dimineaţă şi soarele tresărea printre storurile abia ridicate. Domnul Nicu zâmbea a mulţumire şi desfătare în această zi glorioasă de august târziu, caldă şi calmă, cu lumea pestriţă umblând agale în căldura moale pe străzile încinse.

Magazinul, îmbrăţişat de căldura molcomă, era liniştit. Pisicuţele se întinseseră pe jos, cu blăniţa pufoasă la soare, cu năsucul mic şi roz în adierea unui vânticel hoinar şi dormitau liniştite. Clovnii râdeau de bucurie la chipurile tinere şi în vârstă care treceau şi aruncau câte o privire curioasă înăuntru. Şoriceii gri se hârjoneau printre etajere şi le ciupeau pe maimuţici de codiţe. Acestea nu se lăsau mai prejos şi îi alergau furioase prin toate colţurile, până oboseau de efort şi de căldură.

Norocel era şi el toropit de căldură şi, din când în când, căsca încetişor, cu boticul alungit peste lăbuţele din faţă şi codiţa pleoştită. „Uf, ce zăpuşeală!” – se plângea în gând. „Şi ce plictis! Azi nu se va întâmpla mare lucru, parcă văd. E vacanţă, copiii sunt la mare cu părinţii. Cine să vină să ne vadă?!”

Era convins că această zi va fi una foarte plictisitoare şi fără chicotitul vesel al copiilor care zilnic umpleau magazinul şi aproape adormise de atâta singurătate. Ochişorii i s-au închis încet, într-un căscat prelung, urechile i-au acoperit faţa pufoasă şi blândă într-un început de somn, de visare. Deodată, parcă de departe, un zgomot înfundat şi ciudat îl făcu să tresară şi să-şi ciulească urechile. Zgomotul încetă. Apoi, se auzi din nou. Tot de departe, tot înfundat. Parcă... cineva... („Hm... ce ciudat!”, gândi Norocel)... parcă... plângea cineva în ascuns, în palme.

Se ridică pe lăbuţele din faţă, întinse botişorul şi mirosi. Nimic. Ascultă cu atenţie. Zgomotul se auzi din nou. De data asta mai clar, parcă. „Da, da. E un plânset. Cu siguranţă.” – gândi Norocel şi se hotărî să cerceteze. Porni încet, mai mult târâş, printre rafturi, în direcţia din care auzea zgomotul. Adulmecă cu nările în vânt, dar... nimic. Continuă să se târască şi... de după un colţ, ascuns de privirile curioase din magazin, un copil cu o pălăriuţă cu volănaşe care-i ascundeau ochii plângea de rupea pământul. „Cine o fi?” – se întrebă Norocel. „Cum a ajuns aici? Şi de ce plânge?”

S-a apropiat încet, încet, cu botişorul în pământ şi codiţa în vânt, în semn de prietenie şi cu o voce joasă, să n-o sperie (se părea că era o fetiţă) întrebă: 

„Cine eşti tu?”

Fetiţa, căci era într-adevăr o fetiţă, tresări. Nu-l auzise venind. Îşi ridică ochii înlăcrimaţi de un albastru viu ca cerul şi adânc ca marea liniştită în arşiţa soarelui de august şi-i şterse de lacrimi cu dosul palmei, oftă din toţi plămânii ei mici şi şopti:

„Miruna.”

Norocel zâmbi. „Ce copil frumos! Şi ce nume superb are! Dar ce tristeţe a putut-o face să plângă atât de rău?!”

Zâmbetul lui şi codiţa ridicată, botişorul în vânt, blăniţa de un galben pur, o făcură pe fetiţă să zâmbească şi ea.

„Eu sunt Norocel şi locuiesc aici cu prietenii mei. Tu de unde vii, Miruna?”

„Bună, Norocel. Eu... vin... (mai oftă o dată adânc)... vin ... de acasă.”

„Cum vii de acasă? Ai fugit? De asta plângeai aşa de rău?!”

Fetiţa lăsă ochii în pământ a tristeţe şi oftatul deveni plâns înecăcios din care nu se mai putu opri. Norocel îi linse mânuţa fină şi albă, iar fetiţa îl luă în braţe, lăsând lacrimile să-i curgă pe blăniţă. Norocel o linse pe obraz şi se gudură pe lângă ea, iar fetiţa tresări şi scoase un mic ţipăt.

„Ce s-a întâmplat?” – întrebă speriat Norocel. „Te-am rănit? Iartă-mă. N-am vrut. Mă jucam.”

„Mă doare... acolo.” şi fetiţa îşi dădu jos pălăriuţa cu volănaşe şi Norocel căscă ochii mari când văzu vânătaia cât o palmă de om mare pe faţa fetiţei. Ea se ruşină, dar zise: „Mai am... din astea. Pe mână.”

Îi arătă braţul firav, cu pielea înroşită de un semn mare, vânăt acum, unde o durea cel mai tare.

„De unde ai vânătăile astea? Cine te-a lovit?”

„Nu m-a lovit. M-a strâns tare şi eu am ţipat, dar a zis că sunt rea şi tre să mă facă bună. Şi atunci...m-a strâns foarte tare şi m-a zgâlţâit.”

„Cine?!” – mârâi Norocel.

„Îţi spun, dar nu zici la nimeni. Sunt o fetiţă rea. Şi bunica zice asta. Aşa tre să fie.”

„Nu zic la nimeni. Spune-mi cine ţi-a făcut semnele astea?” Norocel simţea cum îl cuprinde furia pentru oricine ar fi putut răni un copil atât de mic, abia dacă era în grupa mijlocie la grădiniţă, aşa de mică şi slăbuţă era.

„Mama.” - şopti, parcă ruşinată, Miruna şi plecă ochii în pământ. „De asta am fugit de acasă şi m-am ascuns aici să nu mă găsească.”

„Vrei să spui că ai mai fugit şi altădată?” – întrebă îngrozit Norocel.

„Da, doar o dată. Că m-a bătut tare şi am stat în pat. Mă durea capul. Să nu mă spui că sunt aici, că vine şi mă ia, te rooog.”

Miruna îşi împreună mânuţele în rugă şi se uită cu atâta jale la Norocel că acestuia i s-a umezit botişorul şi urechile i-au căzut de supărare. „Ce să fac cu copila asta?” – se întrebă el în gând. „Trebuie să o ajut cumva. Nu poate să rămână o fugară. Poate Domnul Nicu o să mă ajute, dacă-l rog frumos.”

„Miruna, - spuse el – eu am să vorbesc cu domnul Nicu acum să vedem cum facem să nu te mai bată mama. Tu stai aici şi aşteaptă-mă. Bine?”

„Nu, nu! O să mă ia! Nu vreau! Te roooog, n-o lăsa să mă ia!!!”

Trecu ceva timp până Norocel reuşi să o liniştească pe Miruna şi să o facă să înţeleagă că fuga de acasă nu era o soluţie. Şi că, domnul Nicu va şti cu siguranţă ce să facă...

„Nu ştiu ce să zic” – spuse domnul Nicu după ce auzi povestea tristă a Mirunei. „Noi n-o putem ţine aici. Orice copil are nevoie de o casă. Hm... Poate doar domnul Dorobanţu, agentul de proximitate, să ne sfătuiască. Am să-l sun.”

Norocel îl ştia pe domnul Dorobantu. Un domn cumsecade la vreo 40 de ani care i-a mai ajutat şi altădată. Va şti el ce să facă cu Miruna...

Domnul Dorobantu veni repede şi vorbi cu Miruna mai bine de o oră. A aflat multe. Mama Mirunei era singurul părinte, cu un salar de 3, 5 milioane. Îi era greu şi cu bunica bolnavă şi cu Miruna.

Mai multe nu le-a spus domnul Dorobantu, dar a plecat grăbit, vorbind la telefon cu o doamnă de la asistenţă socială, parcă. Norocel ar fi vrut să afle mai multe, dar îi era jenă să întrebe. Se hotărî să aştepte. Când vor şti mai multe, domnul Nicu îi va spune, precis.

Au trecut zile şi nimic. Nici o veste. Apoi, pe neaşteptate, domnul Nicu îl strigă pe Norocel. „Norocel, ia vino să-ţi dau o veste! O mai ştii pe Miruna noastră?!” „Sigur că da. Doar la ea mă gândesc de când au luat-o de la noi. Ce s-a mai întâmplat cu ea?”

„Ei, Norocel, domnul Dorobanţu a vorbit cu doamna M. de la asistenţă socială şi dânsa a ajutat-o pe mama Mirunei să găsească un serviciu mai bun şi îi dă şi ajutor pentru familie în situaţie de criză”, parcă aşa a zis nea Dorobanţu. „Acum am vorbit cu el.”

Norocel sări într-un picior de veselie şi dădu din codiţă până domnul Nicu a ţipat la el „Da’ încetează, frate, că m-ai ameţit!” şi îl mângâie pe blăniţa zburlită de atâta ţopăială. Toţi erau fericiţi. Acum Miruna va putea trăi bine, liniştită, într-o familie care nu o va mai maltrata pe ea pentru problemele lor. 

DORINŢĂ DE COPIL

Când veneau copiii şi se îmbulzeau veseli prin magazin, aproape zilnic, domnul Nicu avea obiceiul să-i servească cu ciocolată în formă de şoricei  (unele chiar semănau cu Mini, şoricica de pe raftul trei din stânga intrării), foarte gustoasă şi înăuntru cu un lichid mentolat care ţi se topea în gură. Domnul Nicu le aducea săptămânal pentru micii ştrengari care ne vizitau pentru că erau interesante în formele lor şi pentru că ştia că copiilor le plac dulciurile. Nu le pusese preţ tocmai ca să aibă copiii o bucurie pentru care părinţii să nu trebuiască să plătească.

Şoriceii de ciocolată erau aşezaţi într-o sticlă mare, ovală, chiar lângă casa de bani şi înainte de plecarea din magazin, copiii care au fost cuminţi şi s-au jucat frumos cu animăluţele de pluş (chiar dacă părinţii nu au cumpărat nimic) primeau câte unul drept recompensă. Unii părinţi nu-şi permiteau să cumpere nimic, iar domnul Nicu nu voia să vadă copii nefericiţi. Îi plăcea mai ales strălucirea din ochii copiilor când întindeau mânuţa după ciocolată şi spuneau: ”Mulţumesc” apoi o ţineau cu admiraţie flămândă, cu teamă parcă de a nu strica forma muşcând din ciocolată.

Nimeni din magazin nu se atingea de ei. Erau pentru copii, toţi ştiau asta, deşi maimuţica Pichi ar fi mâncat unul cu mare drag. Era tare pofticioasă. Dar...ştia că nu e voie şi Norocel era un paznic foarte serios. Domnul Nicu l-a făcut responsabil peste bunătăţile din magazin pentru că ştia că Norocel îşi lua sarcina foarte în serios, iar căţeii nu mănâncă ciocolată, nu-i aşa?

Seara, când lumea din magazin începea să plece şi copiii nu mai veneau, domnul Nicu obişnuia să încuie şoriceii de ciocolată într-un frigider mic în cămăruţa din spate. El îi spunea „depozit”. Norocel ştia că acolo erau lucrurile preţioase, inclusiv banii strânşi de peste zi. Acolo nu intra nimeni în afară de domnul Nicu. Aşa era firesc.

.........................................................................................

Era deja 6 seara şi lumea din magazin începea să plece. Părinţii cumpăraseră câte ceva iar copiii puseseră jucăriile la locul lor. Aşa era în fiecare seară. Domnul Nicu amenajase pentru micuţi şi un locşor de joacă cu o saltea mare, din gumă, pe care se putea sări, un fel de trambulină pe care împrăştiase tot felul de mingiuţe colorate de toate mărimile care săreau odată cu tine, iar tu cădeai înapoi printre ele şi era tare plăcut căci salteaua era moale şi tu nu te loveai deloc. Mai era şi un fel de tunel din plastic prin care micuţii îşi dădeau drumul pe saltea după ce se târau înăuntrul tunelului. Tare mult le plăcea! Râdeau, ţipau, se înghesuiau, ţopăiau pe saltea sărind în sus ca mingiuţele, se rostogoleau printre ele! Nu mai ştiai care sunt copiii şi care mingiuţele!

Afară se întunecase şi domnul Nicu începuse să adune lucrurile de prin magazin. Copiii erau mai mereu cuminţi dar tot mai lăsau dezordine. „Tare neastâmpăraţi mai sunt!” – spunea el, adunând mingiuţele împrăştiate peste tot şi zâmbea. Iubea copiii mai mult ca orice căci el nu avusese niciodată iar doamna Nicu plecase la îngeri demult.

Ducea şi mingiuţele în depozit într-o cutie mare, specială, până a doua zi, când le aranja pe saltea din nou pentru bucuria micuţilor. Era în spate când uşa s-a deschis şi a intrat o mogâldeaţă de copil. Norocel s-a mirat cât era de micuţ şi de murdărel. Era şi în picioruşele goale. „Ce-o fi vrând?!” – se întrebă Norocel. Îl văzu privind în jur apoi îndreptându-se spre tejghea. „Ce vrea să facă acolo?!”- mârâi uşor Norocel. Copilul întinse mânuţa murdară către sticla cu şoriceii din ciocolată. Se mai uită o dată în jur. Nevăzând pe nimeni (Norocel stătea pitit după colţ) apucă câte îi încăpeau în mână şi dădu să iasă în fugă.

„Stai!” – răcni Norocel. „Unde te duci cu ele?!”

Copilul înlemni de spaimă şi scăpă şoriceii pe jos. Luase vreo şase. Se întoarse îngrozit pe călcâie şi dădu nas în nas cu Norocel care se uita urât la el şi mârâia cu furie.

„De ce i-ai luat? Nu ştii că nu e voie? Domnul Nicu le ţine pentru copii! Mâine vor veni şi n-o să le ajungă pentru că tu ai luat deja şase!”

„Eu...eu...eu...”

„Tu, ce?! Vorbeşte! Eu sunt Norocel, paznicul şoriceilor din ciocolată. Tu cine eşti şi de ce furi?!”

„Nu fur...” – şopti cu voce mică copilul. „Ce e aia, să furi?”

„Cum ce e aia să furi??!! Păi, tu ce ai făcut acuma??!! Ai furat şase şoricei din ciocolată din sticla domnului Nicu!”

„Dar eu n-am luat pentru mine.” – spuse copilul cu lacrimi în ochişorii negri ca tăciunele, privind în jos la picioruşele goale. Îi era şi teamă şi ruşine în acelaşi timp. „Am luat pentru fraţii mei de acasă. Că n-au”.

„Şi trebuia să iei şase?? Unul nu ajungea??!!”

„Păi ei sunt şase şi părinţii noştri nu au bani pentru dulciuri. Am văzut că domnul Nicu le dă aşa...cadou copiilor...”

„Şi tu te-ai gândit că atunci e voie să iei fără să ceri, da?!”

„Mi-a fost ruşine să cer. O dată am cerut pâine de la un nene pe drum şi a ţipat la mine şi mi-a spus „Cerşetor nenorocit!”. Nu ştiu ce e aia, dar m-a durut când a zis aşa. Cred că s-a supărat că i-am cerut.”

Norocel îl privi mai blând pe acest copil sărac, probabil lihnit de foame, dar nu putea să-l lase să plece cu lucruri furate. Trebuia să-l facă să înţeleagă că nu e bine.

„Uite, ...cum ai zis că te cheamă?”

„Mihai”- spuse copilul ruşinat, încercând să culeagă de pe jos, cu mânuţele tremurânde, şoriceii rupţi, împrăştiaţi de cum îi scăpase.

„Uite, Mihai. Nu e voie să furi, indiferent de motiv. Iar tu, când ai luat şoriceii din ciocolată fără să-i ceri voie domnului Nicu, ai furat. Ai înţeles?”

„Da...” – spuse Mihai, acum plângând. „Şi acuma o să mă ia poliţia?!” – întrebă. Auzise el că aşa se întâmpla cu hoţii. Vorbeau oamenii mari din cartier.

„Vorbim cu domnul Nicu întâi. Îi spunem ce s-a întâmplat iar el va hotărî ce şi cum. Ai înţeles?” – Norocel îi spuse copilului pe un ton blând dar ferm.

„Am înţeles. Norocel, dacă te rog eu frumos, nu îi spui tu domnului Nicu că nu am vrut să fac rău?”

Norocel zâmbi – „Copiii ăştia! Când dau de bucluc, alţii să-i scoată...”

Îi spuse „ Mihai, tu îi vei spune. Tu ai făcut-o, tu îi vei spune. Eu voi fi lângă tine, dar nu voi vorbi în locul tău.”

.........................................................................................

Domnul Nicu s-a întristat când Mihai i-a povestit cu lacrimi în ochi ce făcuse. Nu-i venea să creadă. Îl cunoştea pe copil de când se născuse. Ştia că familia era săracă şi mai avea şase fraţi acasă. Dar nu-şi imaginase că va fura. Putea să-i fi cerut. I-ar fi dat cu drag. Ce să facă acum? Nu putea nici să-l pedepsească prea aspru dar nici să treacă cu vederea o faptă care se putea repeta. Copilul trebuia să înveţe diferenţa dintre bine şi rău. Hotărî că era nevoie de o discuţie cu domnul Dorobanţu şi cu părinţii copilului. Împreună trebuia să găsească o soluţie potrivită.

..........................................................................................

După multe discuţii cu domnul Dorobanţu şi cu părinţii lui Mihai, au hotărât că cel mai bine pentru el era să-şi repare greşeala făcând ceva de folos în magazin. Astfel că Mihai deveni responsabil cu împărţitul şoriceilor de ciocolată vizitatorilor. De asemenea, în weekend, el venea în magazin şi îl ajuta pe domnul Nicu la curăţenie. Era foarte bucuros că poate face ceva util. Drept recompensă, la plecare, primea câte şapte şoricei de ciocolată: şase pentru fraţii lui şi unul pentru el. Nu mai suferea că ei nu au şi era foarte mândru de responsabilitatea care i se acordase.

NU VREAU SĂ FIU MARE!

Norocel era trist. De dimineaţă aflase că Marinel a stat închis 4 ore în beci pentru că tatăl lui venise acasă băut şi îl găsise jucându-se cu căţelul în bucătărie.

Tatăl lui îl mai pedepsise aşa şi altă dată şi lui Marinel îi era tare frică să stea închis în beciul întunecos unde picura apa din conducte şi el auzea tot felul de zgomote ciudate. Spaima îi albise o şuviţă de păr care-i cădea peste fruntea tristă.

Tot oraşul ştia că tatăl lui Marinel suferea de “alcoholism cronic” şi mulţi binevoitori încercaseră să-l ajute. Doamna Margareta de la asistenţa socială îi găsise de muncă la ADP (Administraţia Drumurilor Publice) şi lua un salar de 500 RON, dar nu s-a putut ţine de serviciu din cauza băuturii. L-au dat afară pentru că se certase urât cu domnul director.

Când ajungea acasă supărat, şi mai mereu era aşa, îl pedepsea pe Marinel pentru orice nimic: că n-a dus gunoiul, că n-a pus cartofii la fiert, că nu şi-a terminat desenul pentru grădiniţă… şi Marinel nu avea decât şase ani.

Încă nu mergea la şcoală. Era aşa de mic şi slăbuţ, cu obrajii supţi, mânuţele şi picioruşele subţiri şi un mers împiedicat, că numai ochii mari albaştri şi zulufii negri, cu smocul alb pe frunte, ieşeau în evidenţă. La grădiniţă îl ţineau pentru că îi rugase tatăl lui, deşi era prea mare şi trebuia să fie în şcoală.

Norocel ştia că tatăl lui Marinel, domnul Dumitrescu, nu era un om rău, dar băutura îi întunecase minţile şi pentru orice supărare se descărca pe Marinel. Mai ştia că domnul Nicu îl cunoştea pe acesta din tinereţe şi fuseseră prieteni înainte ca doamna Emilia, soţia domnului Dumitrescu, să se ducă la îngeri. Pe atunci domnul Dumitrescu nu bea şi erau tare fericiţi. Marinel s-a născut după mulţi ani în care cei doi şi-au dorit un copil şi s-au bucurat foarte mult când doctorul le-a spus că vor avea unul.

Din păcate, însă, sănătatea doamnei Emilia era şubredă şi doctorul se temea să nu aibă probleme la naştere. I-a dat un tratament pentru inima slăbită şi vitamine pentru “întărirea organismului”. Norocel nu prea înţelegea cum erau astea, dar aşa l-a auzit pe domnul Nicu povestind mai demult. Şi tot domnul Nicu a povestit cât de tristă a fost toată lumea din cartier când doamna Emilia a murit fără să-şi vadă copilul abia născut. Inima ei n-a rezistat la naştere. Marinel era un bebeluş subţirel, zbârcit şi cu pielea roşie, mai ales când plângea, atunci când domnul Dumitrescu l-a adus acasă din spital. A stat şi el acolo un timp pentru că s-a născut prea slab şi doctorii l-au îngrijit până s-a mai întremat.

Au trecut anii şi domnul Dumitrescu era tot mai trist, tot mai slab şi tot mai tăcut. Nici cu domnul Nicu nu mai stătea la poveşti ca altădată şi de multe ori lumea l-a văzut beat.

La toţi le era milă de el. Suferea foarte mult din pricina pierderii soţiei sale. Marinel era mai mult îngrijit de mătuşa Maria, sora doamnei Emilia, căci domnul Dumitrescu avea mereu probleme la serviciu şi de multe ori a fost dat afară. Toate din cauza băuturii.

Domnul Nicu a încercat să-l convingă să meargă la “dezintoxicare” – “Ce cuvânt greu!” – gândi Norocel, dar ştia că înseamnă un loc unde te ajută să nu mai bei, însă acesta s-a supărat aşa de tare că n-a mai vorbit cu domnul Nicu un an de zile.

Domnul Nicu a fost foarte trist atunci, a auzit Norocel, şi era trist şi acum pentru că problema domnului Dumitrescu era aceeaşi. Iar acum suferea şi Marinel.

S-a hotărât să mai încerce o dată să-l ajute, fie ce-o fi. Dacă se supăra iar, nu conta. Măcar a încercat tot ce a putut ca să-l ajute. S-a sfătuit cu Norocel cum să facă şi până la urmă au hotărât că cel mai bine era să-l angajeze la magazin. Să facă curat, să aranjeze jucăriile, să se joace cu copiii pe saltea, să aibă grijă de lucrurile din depozit. Domnul Nicu îl va plăti tot cu 500 RON, dar acesta trebuia să nu mai bea. Credea domnul Nicu că, dacă va fi printre prieteni, va renunţa să mai bea pentru că nu va mai fi atât de singur şi amărât.

A trecut ceva timp de când domnul Nicu l-a vizitat pe domnul Dumitrescu şi nu au ajuns la nici o înţelegere. “Mă voi gândi şi îţi spun eu dacă vin” – i-a zis domnul Dumitrescu când au vorbit. Domnul Nicu spera că va veni, dar nu era convins. Norocel se temea că domnul Dumitrescu era prea mândru să accepte oferta. Totuşi, într-o zi, când amândoi renunţaseră să mai spere, domnul Dumitrescu apăru în uşa magazinului şi spuse: “Ei, ce zici că tre să fac?”

Domnul Nicu zâmbi şi spuse cu voce blândă: “Bine ai venit, Dumi. Hai să vedem ce avem de făcut azi.”

Aşa a început noua viaţă a familiei Dumitrescu. Domnul Dumi, cum îi spuneau toţi de acum, venea în fiecare zi, dis-de-dimineaţă, făcea curat, aranja jucăriile, le mai şi mângâia din când în când, avea grijă de ordinea şi disciplina din magazin deşi pe Pichi greu o ţineai locului. Se căţăra peste tot. Era belea, maimuţica asta! Dar domnul Dumi nu se supăra. Norocel îl văzuse zâmbind într-o zi. Parcă era alt om.  Şi se părea că nu mai bea. Nici Marinel nu mai venea plângând în magazin. Vecinii spuneau că era linişte în familia Dumitrescu şi parcă Marinel se îngrăşase puţin. Se pare că domnul Dumi avusese nevoie să fie printre prieteni, să nu mai fie izolat. Să aibă o activitate care să-i placă.

 Totul mergea foarte bine. Apoi, într-o zi domnul Dumi nu mai veni. L-au aşteptat toată ziua. Domnul Nicu s-a dus să-l vadă când n-a apărut toată dimineaţa. Nu era nici acasă. Nu era nici Marinel. A dat telefoane peste tot. Nimeni nu ştia nimic. Norocel avea un simţământ tare ciudat. “S-a întâmplat ceva îngrozitor!” – gândea el şi codiţa îi tremura de teamă.

Domnul Dorobanţu veni într-un suflet şi pe faţă i se citea amărăciunea. Nici nu ştia cum să spună un lucru aşa de teribil. Poliţia l-a găsit pe domnul Dumi căzut într-un şanţ, la marginea cartierului unde locuia. Băuse mult şi căzuse aproape fără suflare. Acum era la spital, îi făceau perfuzii şi cu siguranţă – spunea domnul Dorobanţu – nu va scăpa de “dezintoxicare”. Norocel îşi aducea aminte de cuvântul acela greu, dar ştia că domnul Dumi va primi ajutor cu sau fără voia lui, de data asta. Domnul Nicu a răsuflat oarecum uşurat la vestea că prietenul lui era bine acum, dar rămânea problema cu Marinel. “Unde putea fi?!”- se întreba toată lumea. Nu era de găsit. Nici mătuşa Maria nu ştia nimic. Nu-l mai văzuse de o lună. De când domnul Dumi lucra la magazin.

Norocel avea o presimţire. L-a rugat pe domnul Nicu să-l ducă acasă la Marinel. Acesta era acolo, era sigur de asta… Când au ajuns, Norocel s-a dus direct la uşa beciului şi a mârâit. Dinăuntru s-a auzit un geamăt scurt. Era Marinel. Domnul Nicu a spart uşa cu greu şi l-au găsit chircit în umezeala aceea îngrozitoare, mort de foame şi de sete, cu ochii plânşi şi adânciţi în orbite. Nu putea vorbi.

Domnul Nicu l-a dus direct la spital şi a sunat-o şi pe doamna Margareta  de la asistenţa socială. La spital, medicii l-au felicitat pe domnul Nicu şi l-au mângâiat pe Norocel pe cap pentru că l-au salvat pe Marinel. Dacă mai stătea mult închis nu se ştie ce se putea întâmpla. “Este complet deshidratat” – a spus unul dintre doctori. “Norocul lui că l-aţi găsit la timp. Încă o zi şi …” Doctorul n-a mai spus nimic, dar Norocel a înţeles că ar fi fost o mare nenorocire.

Domnul Nicu a vorbit mult cu doamna Margareta, a venit şi domnul Dorobanţu şi mătuşa Maria. Împreună au hotărât ca Marinel să stea cu mătuşa Maria până când se rezolvă problema domnului Dumi, care era foarte serioasă, spunea doamna Margareta. “Ar putea să-şi piardă fiul din cauza băuturii!” – cuvintele sunau teribil în urechile mari ale lui Norocel. “Adică” – gândi el – “dacă domnul Dumi nu se lasă de băutură, Marinel nu va mai sta cu el. Săracul copil! Cine îl va lua oare?”

Răspunsul veni mai repede decât era aşteptat. Mătuşa Maria găsi soluţia imediat. “Îl iau eu, fireşte! Mai mult l-am crescut eu, decât Dumi aşa că este nimerit să stea cu mine.” Doamna Margareta nu s-a opus. Era normal ca o rudă apropiată să-l ia pe Marinel în îngrijire. Domnul Dumi trebuia să stea o bună bucată de timp la clinică iar Marinel avea nevoie de dragoste şi îngrijire. Mătuşa Maria era perfectă pentru a-i oferi din plin totul. Era femeie singură şi îl adora pe Marinel. Înţelegea suferinţa domnului Dumi dar nu reuşea să se împace cu ideea că din pricina asta suferea Marinel. 

A trecut luna şi Norocel află de la domnul Nicu cu bucurie că pentru moment totul era în ordine. Marinel se refăcuse, dar mai lua vitamine. Mătuşa Maria îi dădea toate bunătăţile lumii. L-a înscris şi la şcoală, în clasa I. Domnul Dumi era bine şi el. La clinica “Sfânta Ecaterina” din oraş totul era foarte organizat şi se spunea că toţi care au fost acolo s-au vindecat. Avea un program foarte strict, aveau chiar lecţii pentru alcoolici, trebuia să-şi facă singur curat în cameră, să participe la activităţile de grup şi domnul Nicu a spus că făcea şi “consiliere psihologică”. “Hm…” – gândi Norocel – “alt cuvânt greu!” “Ce cuvinte grele folosesc oamenii mari! Bine că sunt folositoare!” – adăugă el în gând bucuros.

Dacă totul mergea bine şi domnul Dumi se vindeca, în şase luni putea veni acasă şi, dacă şi doamna Margareta şi domnul judecător erau de acord, putea să-l ia pe Marinel la casa lor. Toată lumea din magazin îi ţinea pumnii domnului Dumi să se facă bine şi să poată locui din nou cu fiul lui, ca o familie adevărată şi liniştită.  

CĂLIN „BOROBOAŢĂ”

Nu era nici o zi fără vreo întâmplare în magazinul domnului Nicu, pe care-l denumise cu mândrie „Tezaurul de jucării”. Copiii erau zburdalnici şi gălăgioşi, cele mai frumoase fiinţe pe care domnul Nicu le cunoscuse vreodată. „Dar şi cele mai greu de strunit” – spunea el câteodată zâmbind cu blândeţe şi înţelegere iar ochii îi străluceau de bucurie. „Tezaurul de jucării” era singurul loc din cartier unde copiii veneau cu plăcere şi aveau voie să facă aproape orice. Unde părinţii se puteau relaxa şi unde jucăriile nu erau scumpe.

Nici ziua asta de început de toamnă nu era diferită. Magazinul era plin de copii de toate vârstele care concurau pe saltea şi se hârjoneau printre mingiuţe cu o vioiciune de nedescris. Era o gălăgie de zile mari şi domnul Nicu zâmbea cu mândrie şi desfătare privind feţele aprinse de joacă, ochişorii strălucind de fericire, ascultând vocile micuţe chicotind.

Se făcuse după-masă târzie şi copiii nu se lăsau duşi. Mai aveau de jucat, de hârjonit, de mângâiat jucăriile. Maimuţica Pichi era cea mai fericită. Era alintată de toată lumea şi se putea căţăra unde voia, de data asta. Totul era perfect. Toată lumea mulţumită.

Însă nimic nu e perfect pe lumea asta. Nici măcar o zi. Soarele intră pe după nori şi începu o ploaie torenţială. Părinţii începură să-şi adune copiii zvăpăiaţi care ţipau ca din gură de şarpe că nu vor să plece. Unii se târau pe jos. „Nu vreauuu! Nu vreau să merg acasă! Plouuăăă, mama, nu vezi?! Mai vreau la jucăriiiii!” Vaiete, ţipete, bătăi din picioare, părinţi furioşi care trăgeau de micuţii îndărătnici.

Domnul Nicu nu mai văzuse atâta zăpăceală, nu mai auzise aşa un vacarm în magazin de mult. Părea că tot cerul se năruise şi îi agitase pe toţi. În îmbulzeala generală unde nu se distingea adult de copil, jucărie de copil, copil de copil, domnul Nicu era disperat. „Faceţi linişte, vă rog!” încercă el să îi facă pe toţi să înceteze. „Să ne organizăm puţin, oameni buni! Vă rog eu frumos! Nu e nevoie de atâta scandal!.... Copii, nu trageţi de jucării, vă rog, se strică!” Degeaba. Lumea parcă înnebunise. Nu se auzeau unii pe alţii, toată lumea ţipa, copiii urlau şi plângeau continuu.

Când plecară şi ultimii din magazin, domnul Nicu era lac de agitaţie şi sudoare. Obosise adunând după ei, aranjând lucrurile pe rafturi. Până şi borcanul cu şoriceii din ciocolată era răsturnat iar aceştia se împrăştiaseră pe jos, unii rupţi, alţii călcaţi în picioare. Parcă trecuse uraganul. „Of, of...vai de mine! Ce mă fac eu acum?! Totul e vraişte!” Norocel îl linişti într-un târziu. Va aduna el lucrurile. Domnul Nicu să aibă grijă de depozit şi totul va fi în ordine până dimineaţă.

Ajutat de Pichi şi de pisicuţele cu fustiţă şi boneţică, Norocel strânse lucrurile împrăştiate şi le aşezară la locul lor. Doar şoriceii din ciocolată erau o problemă. Aşa nu vor putea fi date copiilor mâine. Domnul Nicu va trebuie să comande altele... „Ei, mai sunt şi zile din astea.” – gândi Norocel. „Bine că a trecut.”

Se întunecase deja şi Norocel se simţea somnoros. Căsca cu gura până la urechi şi se gândea la somnul liniştitor care urma când...uşa se trânti de perete şi intră un mastodont de copil. Înalt, cu umerii laţi, cu privirea întunecată, deşi nu avea mai mult de 12 ani, pe cap cu o bască trasă pe ochi de sub care se vedea părul castaniu închis vâlvoi. Flutura în mână un telefon mobil de ultimă generaţie, cu cameră, radio şi căşti. Lovi cu piciorul unul dintre clovni şi dădu cu pumnul în tejghea. Norocel a crezut un moment că se va rupe de pumnul puternic al copilului. Acesta înjură printre dinţi şi începu să se plimbe printre rafturi.

La un moment dat se auzi un ţipăt ascuţit şi un raft se prăbuşi cu zgomot. Norocel se grăbi spre locul de unde venea zgomotul, dar până să ajungă mastodontul trecu în fugă pe lângă el şi dispăru în noapte. La locul incidentului, Norocel găsi chircit la pământ un băieţel de 5 ani, plin de sânge pe faţă şi bluziţă, plângând în pumnii încleştaţi.

„Ce s-a întâmplat aici?!” – întrebă Norocel furios.

„M-a bătut şi mi-a luat banii de la tata!”- scânci băieţelul.

„Îl cunoşti?” – întrebă Norocel. 

„Da”, - răspunse copilul printre lacrimi, ştergându-şi sângele de la gură. „Îl cheamă Călin. E de la mine din cartier. Toată lumea îi spune „boroboaţă” că mereu face lucruri rele. Tatăl lui e foarte bogat şi îi cumpără de toate, dar el e foarte rău. Nu e prima dată că mă bate.”

„De unde ştia că eşti aici?” – întrebă Norocel. „Şi tu cine eşti?”

„Mă cheamă Ionuţ. Călin îmi spune „Iepurică” pentru că am urechile mari şi sunt fricos. În fiecare săptămână, când ştie că tata îmi dă bani, mă bate şi mi-i ia. M-am ascuns aici crezând că nu m-a văzut intrând şi scap.”

„De ce face asta dacă părinţii lui sunt bogaţi?” – se miră Norocel. Nu era firesc să baţi un copil mult mai mic ca tine şi să-i iei singurii bani când tu aveai mult mai mult!

„Pentru că nimeni nu se pune cu Călin „Boroboaţă”! E în stare să te rănească foarte tare. La un băiat care a încercat să scape, i-a rupt mâna!”

„Cum se poate aşa ceva?!” – se înfurie Norocel şi codiţa i se zbătea de nervi. „Părinţii lui ştiu ce face?! De ce nu-l reclamă nimeni nicăieri?!”

„Tatăl lui l-a învăţat să fie bărbat, să nu fie fricos, să fie puternic.”

„Ei, lasă că-l învăţăm noi minte pe bătăuşul ăsta!” – gândi Norocel şi fugi după domnul Nicu în depozit. Îi povesti tot şi i-l arătă pe Ionuţ care îi spuse toată întâmplarea şi de când dura acest coşmar.

Domnul Nicu nu mai stătu pe gânduri şi îl sună deîndată pe domnul Dorobanţu. Acesta veni într-un suflet şi vorbi multă vreme cu Ionuţ. Află şi adresa lui Călin şi dimineaţa era hotărâtă o vizită la familia Ionescu, împreună cu domnul Nicu, ca martor. Lucrurile trebuiau puse la punct. Bătăuşul trebuia oprit, iar părinţii trebuiau să răspundă pentru faptele copilului, dacă nu l-au educat corespunzător. Ionuţ nu era de vină că era mic şi fricos. Nimeni nu avea dreptul să-l tâlhărească pe altul doar pentru că avea forţa şi posibilitatea. 

.................................................................................

  Norocel reuşi să-l convingă pe domnul Nicu să-l ia şi pe el la familia Ionescu. Voia să vadă cu ochii lui cum se desfăşura vizita. Domnul Nicu era hotărât să aplice legea în modul cel mai serios. Se aştepta la neînţelegere din partea domnului Ionescu mai ales, pe care-l cunoştea. Ştia că era un om mândru, patron de firmă cu un venit peste medie, care nu accepta să fie criticat în nimic. Doamna Ionescu în schimb era un înger, dar nici soţul, nici fiul nu-i cereau părerea. Ea era casnică şi singurul ei drept era să aibă grijă de casă şi de „băieţii ei”.

Aşa cum prevăzuse domnul Dorobanţu, Sabin Ionescu îi aştepta furios că lumea vedea poliţia venind la uşa lui. Nici nu-i pofti să ia loc. Îi spuse domnului Dorobanţu să fie scurt că el avea treabă, nu avea timp de „lucruri slabe”. Domnul Dorobanţu nu-şi pierdu răbdarea şi îi explică pe îndelete că ceea ce făcuse fiul lui se numea tâlhărie şi era o faptă gravă pentru care pedeapsa era închisoarea. Domnul Ionescu se înfurie peste măsură la aceste cuvinte. Cum îndrăznea domnul Dorobanţu să ameninţe în felul acesta. „Eu nu vă ameninţ, domnule Ionescu, ci vă explic ce a făcut Călin. Şi pentru că este minor, nu pot decât să vă amendez pe dumneavoastră şi să vă avertizez că va trebui să aveţi grijă ca el să nu mai facă aşa ceva. Vă spun toate astea ca să nu trebuiască să apelăm la serviciile sociale, ci să corectăm comportamentul copilului înainte de a fi prea târziu. Vă rog să mă înţelegeţi.”- spuse domnul Dorobanţu calm, dar ferm.

Domnul Ionescu tuna şi fulgera. „Dacă Călin era acasă cred că încasa câteva.” – gândi Norocel şi îşi ascunse boticul. Plăti însă amenda şi se angajă în scris că va supraveghea cu atenţie comportamentul copilului său. La plecare se părea că acesta a înţeles până la urmă că fiul său profita de libertatea care i s-a dat pentru a se purta rău cu alţii. Domnul Dorobanţu a sugerat chiar să consulte un psiholog pentru copii, era în şcoală, pentru a-l ajuta pe Călin să-şi controleze comportamentul. Doamna Ionescu spuse cu lacrimi în ochi: „Vezi, Sabin, de când vă spun eu că aici vom ajunge?! Dar voi nu mă ascultaţi niciodată şi acuma...” Îşi şterse lacrimile cu şorţul de bucătărie şi ochii îi erau trişti. De data asta, Sabin Ionescu nu o certă ci îi puse mâna după umerii lăsaţi şi spuse pe un ton aproape blajin: „Ştiu, mamă, ne-ai spus...” 

....................................................................................

Trecură două săptămâni şi Ionuţ nu mai fusese bătut de Călin. Într-o zi a venit la magazin şi a povestit că acesta nici măcar nu îşi mai bătea joc de el, când se vedeau, ci trecea fără să se uite la el. Se pare că se cuminţise.

Şi domnul Dorobanţu spunea acelaşi lucru. A vorbit cu psihologul şcolii la care învăţa Călin şi acesta a spus că au mult de lucru, dar părinţii lui Călin sunt hotărâţi să-l sprijine. Bătăuşul va putea deveni un copil de treabă. Domnul Ionescu nu i-a mai cumpărat lucruri scumpe, iar doamna Ionescu, acum, are un cuvânt de spus şi toţi ai casei respectă regulile ei. „Iată” – gândi Norocel – „orice problemă are o soluţie, dacă vrei s-o rezolvi. Să sperăm că pe asta am rezolvat-o cu succes. Sunt atâţia oameni care vor să ajute încât cu siguranţă Călin va deveni un copil bun cu părinţi mai înţelepţi.”

SUFLET DE COPIL

Stătea în faţa magazinului, ghemuit lângă intrare, mogâldeaţă neagră, tristă. Se confunda cu pământul închis la culoare şi înnegurat, cu tristeţea lumii imensă în care cerul vărsa lacrimi amare pentru durerea sufletului. Iarna se apropia cu paşi mărunţi, umezi şi reci. Lacrimile cerului cădeau necontenit peste faţa ascunsă de fesul împletit care-i venea peste ochii de o culoare nedefinită. 

Era o arătare mică, jerpelită, ascunsă în hainele prea largi care nu opreau vântul din şuierat şi gerul îi îngheţase mânuţele. Singurele care se vedeau din umbra ce era acest ...suflet de copil.

Nu-l vedea nimeni. Trecea lumea pe lângă el şi nimeni nu cobora ochii să-l vadă. Iar el nu mişca decât ca să găsească o poziţie mai comodă. Cât de comodă? Pe un ger de crăpau pietre, pe un vânt ce fulguia prima zăpadă. Şi nu era decât un timid început de octombrie...

Părinţi cu copii de mână înfofoliţi în haine călduroase, cu feţe luminate de vitrina cu jucării, bunici cu nepoţei de o şchioapă, chiar şi în cărucioare apărate de vânt, cu ditamai pături peste ţâncii care nici nu ştiau bine că sunt pe lume, grăbită, insensibilă lumea trecea ca un val fără oprire.

Umbra înţepenise de frig şi ochii şi-au pierdut culoarea. Nu mai mişca.

Norocel îşi lipise năsucul negru de geamul magazinului. Privea fulgii care se roteau în aer. „Cât erau de mici!” – gândi el. „Trebuie că e tare frig afară!”- se bucura că nu trebuia să iasă. Iar în magazin era cald şi bine. Avea domnul Nicu grijă de asta.

Ochişorii curioşi zăriră umbra de pe caldarâm. Năsucul se lipi mai tare de geam. Lătră o dată. Şi încă o dată. Umbra nu se mişca. Zgârâi geamul, să-l facă atent. Nimic. Parcă era statuia minusculă a unei fantome îngheţate.

„O fi vie? E om sau umbră?” – se întrebă Norocel. Împinse uşa prin care străbătu un vânt îngrozitor şi fulgii i se lipiră de blăniţă. „Brrr! E ger cumplit! Cine poate rezista la aşa un frig?!” Se apropie de mogâldeaţa de pe jos şi o mirosi. Era miros de copil, ştia el bine. Dar asta nu mişca. „Dacă a îngheţat şi e mo...?!” – se îngrozi el şi nu îndrăzni să rostească cuvântul. Lătră cu putere şi împinse uşa magazinului. Domnul Nicu veni în fugă.

„Ce e?! Ce s-a întâmplat?! Pentru numele lui Dumnezeu, Norocel, ce e cu tine?!”

Norocel îl arătă pe cel ca o stană de piatră îngrămădită lângă intrare. „Aoleu, Norocel, ăsta e un copil! Şi e îngheţat bocnă! Doamne Dumnezeule, al cui o fi?! Ce caută afară, ghemuit aici, pe gerul ăsta?!” – se tânguia domnul Nicu. „Norocel, ţine uşa să-l ducem înăuntru! Bietul sufleţel!”

Îl duseră înăuntru pe cel ce se dovedi a fi un copilaş de 9 anişori, îngheţat cu totul, cu o cămaşă imensă pe sub o haină bărbătească mult prea largă pentru trupul firav şi rece, o pereche de pantaloni peticiţi de prea mult purtat şi un fesuleţ tricotat, prea subţire pentru a-i ţine de cald. Atât avea pe el. Nu era de mirare că îngheţase. Cine ştie de când stătea acolo. Norocel văzuse un bărbat bine îmbrăcat care ocoli ceva negru pe jos, dar nu şi-a imaginat că putea fi un copil. Un altul se aplecase să vadă mai bine, apoi a trecut ridicând din umeri. „De ce nu m-am dus să văd mai repede?! Poate nu îngheţa.” Norocel se simţea vinovat dar... Acum trebuia să-l ajute să-şi revină.

Domnul Nicu a fiert un ceai bun de mentă şi cu frecţii şi pături groase scoase din depozit îl făcuse pe copil să deschidă ochii. Avea nişte ochi căprui imenşi, cu gene lungi, arcuite în sus şi o privire de câine hăituit. Încercă să se ridice, dar căzu înapoi în fotoliu şi domnul Nicu îl înveli până la nas. Să-i fie cald. Copilul nu vorbi. Nici după ce domnul Nicu reuşi să-l facă să bea tot ceaiul şi obrajii i se îmbujorară de căldură. Nu scotea un sunet deşi domnul Nicu vorbea foarte blând cu el şi îi spunea să nu-i fie frică, era pe mâini bune.

Norocel se simţea răspunzător pentru că nu reuşise să-l vadă mai repede şi încerca să-l înveselească. Îl lingea pe faţă, se gudura pe lângă trupul slab de i se vedeau oasele, sărea, se învârtea, se dădea peste cap. Ştia el că copiilor le plăceau aceste trucuri. Domnul Nicu râdea mereu când făcea aşa. Dar copilul acesta nici nu zâmbea. Nu mai ştia ce să facă. Îi linse uşor mânuţa rece, cu unghii rupte până în piele, albe şi pielea roşie de frig şi îşi aşeză capul în poala copilului. Atunci, acesta întinse mâna şi-l mângâie pe cap. O mângâiere ca de fluture. Moale, gingaşă, firavă. Ca şi copilul.

Domnul Nicu o rugă pe coana Dana să facă o supă cum ştia dânsa, cu de toate, de văcuţă parcă îi zicea, şi-i dădu copilului cu o linguriţă. Acesta deschidea gura cu greu şi înghiţea puţin. „Cine ştie de când nu mâncase!” – gândiră atât domnul Nicu, cât şi Norocel. „Bietul sufleţel!” – repeta într-una domnul Nicu.

„După supă, un somn bun, da... Matei?” – domnul Nicu zise şi se miră şi el cum i-a venit să-i spună Matei. Ochii copilului străluciră pentru prima dată. „Deci aşa îl chema!” – se bucură Norocel. „Dar de unde ştia domnul Nicu?! Hm... Ciudat. Tare ciudat.” Domnul Nicu observă strălucirea din ochii copilului şi îl întrebă: „Chiar te cheamă Matei?” Copilul dădu din cap şi în colţul gurii îi apăru ceva asemănător unui zâmbet.

„Ca să vezi!” – se bucură domnul Nicu. „Am nimerit! Mereu mi-am dorit un fiu cu numele ăsta, dar Dumnezeu nu ne-a dat. Ce fericită ar fi fost acum Mioara mea! Poate Dumnezeu l-a adus la magazinul meu! Să fie el o parte din „tezaur”. Am ştiut eu că într-o zi Dumnezeu îmi va trimite o bucurie.” – mai zise domnul Nicu şi se închină de trei ori. Era foarte credincios. Spunea mereu că Dumnezeu îi iubeşte pe oamenii buni, care-i ajută pe alţii şi, până la urmă, îi răsplăteşte cumva, să se poată bucura de viaţă.

Norocel nu prea credea, dar nici nu voia să-l supere. Era aşa de fericit în credinţa lui, iar acum...”Poate totuşi este aşa cum zice domnul Nicu... Poate Dumnezeu l-a trimis aici pe Matei, să nu mai fie singur...”

„De unde venea totuşi copilul acesta?!”- nu înceta Norocel să gândească. „Dacă are familie, trebuie să-i găsim. Dacă nu,...”  Nu ştia ce se va întâmpla. „Totuşi, trebuia să aibă pe cineva! Dar dacă avea familie, atunci ce căuta afară pe o vreme ca asta??? Ce familie şi-ar lăsa copilul în halul ăsta, pe drumuri, îmbrăcat aşa de... groaznic!” – gândi Norocel şi-l privi cu admiraţie pe domnul Nicu care se tot învârtea în jurul copilului. Ba îi aranja paturile, ba îi verifica temperatura, mai voia ceva de mâncare? Copilul dădea din cap că nu. Stătea comod? O jucărie? Ceva? „Doamne, ce amuzant e domnul Nicu când are emoţii!” – zâmbi Norocel şi fără să vrea lătră uşor. Domnul Nicu tresări.

„Ce este, Norocel? La ce te gândeşti? ... Ah, ştiu, trebuie să-i găsim familia. Dar acum e seară. Mâine dimineaţă promit că mă interesez. Acum lasă-mă să mă bucur şi eu de darul lui Dumnezeu.” Norocel lătră cu înţelegere şi ziua se încheie lin.

Dimineaţa sosi cu agitaţie şi teamă. Matei se trezise şi animăluţele îl analizau cu amănuntul. Pichi îl ciupi de ureche şi i se aşeză pe cap. Mini îi îndesa ciocolata în gură. Cică „tre să mănânce mult ca să se îngraşe”. Zăpăcita nu ştia că ciocolata nu e suficientă ca să te faci mare şi puternic. Ei, făcea şi ea ce putea.  Ursuleţul Martinel îl împungea cu labele şi Matei zâmbea. Se gâdila. La toţi le plăcea Matei. Un copil cuminte care acum ştia să zâmbească – avea un zâmbet de înger – care se juca cu blândeţe cu toate animăluţele, dar încă nu vorbea. Nu ştia nimeni de ce. Toţi copiii vorbeau. „Unii chiar prea mult şi prea tare.” – îşi aduse Norocel aminte de hărmălaia cu o zi înainte.

........................................................................................................

Pe la 11 domnul Nicu se întoarse obosit şi pe faţă i se citea supărarea. A fost la poliţie şi la asistenţa socială. Au dat telefoane. Doamna Margareta s-a interesat în oraş. Nimeni nu ştia al cui e Matei. De unde a apărut?... Domnul Nicu zicea că după-masă la 5 domnul Dorobanţu îl va suna, cu veşti. Era tare emoţionat bietul domnul Nicu. Dacă Matei avea familie, nu-l va putea păstra. Domnul Nicu se gândise să-l înfieze. L-a auzit Norocel la telefon. Adică, ştia el că asta însemna că Matei va locui cu domnul Nicu şi vor fi o familie până la urmă. Restul cu „procedura legală” n-a înţeles Norocel prea bine.

La 3 veni doamna Margareta şi-l luă pe Matei cu ea. Nu a spus unde. S-au întors peste o ora şi Matei zâmbea...

Ora 5 veni greu. Au aşteptat toată dimineaţa cu sufletul la gură. Tresăreau la orice zgomot. Domnul Nicu nu zâmbi deloc. Toată lumea aştepta veştile, telefonul domnului Dorobanţu. Apoi, la un moment dat... acesta sună. Domnul Nicu se repezi la telefon şi aproape ţipă: „Alo!” Norocel nu-l văzuse niciodată în halul ăsta. Îi tremura mâna pe receptor, broboane de sudoare rece îi acopereau fruntea.

„Da, Teo (”Era domnul Dorobanţu” – înţelese Norocel.), eu sunt. Spune-mi ce ai aflat?”, apoi nu mai zise decât: „Aha. Deci aşa. Hm... Şi crezi că? ... Bine.” Atât. Închise telefonul şi se lăsă să cadă în fotoliu. Îşi şterse fruntea şi oftă. Norocel nu mai înţelegea nimic. „Era de bine? Era de rău? Ce era marea veste?”

Se postă în faţa lui, la picioare şi-l privi în ochi. Acesta se aplecă şi spuse cu vocea frântă: 

„Nu te speria, prietene. E de bine. Matei nu are familie. A avut. Dar erau trecători prin oraş, cu şatra, şi când au plecat, el a rămas. S-a ascuns într-un pod, într-o casă părăsită la marginea oraşului. Nu voia să plece. Voia să găsească o familie care să-l vrea. De asta s-a ghemuit în faţa magazinului. Poate cineva îl va vedea şi îl va duce acasă. N-a ştiut ce altceva să facă, probabil. Aşa mi-a povestit doamna Margareta după ce au venit cu Matei de la doctor.”

„La ce doctor au fost?” – întrebă Norocel. Nu înţelegea.

„Păi, vezi tu, Norocel, Matei nu poate vorbi. Are ceva la corzile vocale. Adică în gât. Şi nu va vorbi niciodată. Când a fost mic de tot a răcit şi cum nu l-a îngrijit nimeni, că părinţii nu au avut bani de doctori şi medicamente, a rămas mut.”

„Deci asta era! Acum înţeleg de ce nu vorbeşte.”

„Da, prietene. Păi, cam asta e...” – spuse domnul Nicu cu glas obosit.

„Şi, şi...” – se împletici Norocel în vorbe – „îl păstrăm?!”

Domnul Nicu râse pentru prima dată în ziua aceea.

„Vai, Norocel! Matei nu e un obiect. Nu-l putem păstra doar pentru că ne place. Aş vrea eu, dar mai este mult până când vom şti dacă Matei va rămâne cu noi sau nu.”

Norocel mârâi ca de obicei: „Tre să rămână, Nea Nicule! E ca şi... al nostru! Noi l-am salvat! Noi l-am îngrijit! Şi ne jucăm frumos cu el!”

„Ştiu, Norocel. Ştiu. Ştie şi doamna Margareta. Şi dânsa vrea ca Matei să rămână cu noi, dar procedura legală trebuie urmată.”

„Of, procedura asta!” – gândi Norocel. „Ce-o însemnând?!”

„Dar dacă după procedura asta ne lasă, îl păstrăm?!” – insistă Norocel. „Da? Da? Nea Nicu, îl păstrăm, da?”

Domnul Nicu se aplecă şi-l sărută pe Norocel pe botic. „Norocel, nu degeaba te cheamă aşa! Eşti norocul meu. Da, dacă ne lasă, îl păstrăm! Va fi copilul nostru!”

 ....................................................................................................

În cele din urmă se lămuri cu procedura asta. Domnul judecător către care doamna Margareta scrisese o scrisoare lungă de tot, după ce s-a gândit mult şi el şi i-a ascultat pe toţi (pe domnul Nicu, pe doamna Margareta, chiar şi pe domnul Dorobanţu şi coana Dana), a discutat cu alţi judecători, i-a căutat pe părinţii lui Matei şi s-a convins că aceştia nu-l pot lua că mai au 8 copii mici acasă, a hotărât ca... Matei să fie dat „spre creştere şi educare domnului Manole Niculae, părinţii lui Matei renunţând la drepturile lor părinteşti.” Norocel a înţeles prin asta că domnul Nicu îl înfia pe Matei. Mai dura ceva timp până totul era rezolvat, dar primul pas a fost făcut şi Matei şi-a găsit o familie aşa cum şi-a dorit. Iar domnul Nicu a mulţumit Cerului şi lui Norocel pentru... norocul lui. 

„OLIMPIADA SIGURANŢEI”

Anul acesta, pentru prima dată, lansăm „Olimpiada Siguranţei”, un concurs adresat tuturor elevilor din clasele            0 – VIII .

Pentru clasele 0 – IV, concursul va consta într-o activitate practică şi va avea trei etape:

- etapa I : 1 – 10 decembrie 2012 – copiii vor colora benzile desenate cuprinse în broşură;

- etapa a II-a : 1 – 10 februarie 2013 –echipe formate din cel mult trei copii vor realiza o jucărie „NOROCEL” din materiale textile, aţă, nasturi etc.;

- etapa a III-a : 25 martie 2013 – premierea echipelor câştigătoare.

